Viðskiptablaðið ræddi við þá Sigurð Hannesson , framkvæmdastjóra Samtaka iðnaðarins og Finn Árnason , forstjóra Haga um hvaða bækur hefðu staðið uppúr þegar skammdegið var nýtt til lestrar , en eins og sagt var frá í gær var einnig rætt við þær Eddu Hermannsdóttur samskipta - og markaðsstjóra Íslandsbanka og Rögnu Árnadóttur skrifstofustjóra Alþingis . Atómstöðin og atómljóð Finnur Árnason , forstjóri Haga , segir að kalla megi Atómstöð Halldórs Laxnes bók þessa hausts hjá sér . „ Við hjónin skráðum okkur á námskeið hjá Endurmenntun HÍ , sem hét Atómstöðin – endurlit , en umfjöllunarefni námskeiðsins var samnefnt leikrit sem nú er sýnt í Þjóðleikhúsinu , “ segir Finnur sem las bókina sem var óhreyfð í hillu í áratugi samhliða . „ Þessi mikli áhugi á Atómstöðinni nú á rætur að rekja til þess að dóttir okkar , Ebba Katrín , leikur nú Uglu . Sýningin hefur fengið frábæra dóma og það var skemmtilegt að upplifa verkið samhliða þessu fræðandi námskeiði sem fór fram bæði í skólanum og Þjóðleikhúsinu . “ Finnur hefur einnig verið að lesa ljóðabækur undanfarið þar á meðal bók Bubba Morthens , Velkomin . „ Hún er vel skrifuð og á erindi , eins og fyrri ljóðabækur hans . Myndræn , mild og full af kærleika , en á sama tíma fullkomlega óvægin . Síðan las ég ljóðabók eftir bandaríska ljóðskáldið Billy Collins , Questions about Angels og einnig ljóðasafn sem hann tók saman og heitir Poetry 180 , “ segir Finnur . „ Það er svo ekki oft sem ég les bækur tvisvar með stuttu millibili , en ég las Ungfrú Ísland , eftir Auði Övu um síðustu jól . Auður fékk síðan nýlega verðlaun í Frakklandi fyrir þessa bók og ég veit ekki hvað gerðist , en ég er aftur byrjaður að lesa Ungfrú Ísland . “ Auk skemmtiefnis les Finnur töluvert af fagefni og nefnir hann líkt og Edda HBR´s must read greinasafnið . „ Ég hef frá því í vor verið að lesa greinar um annars vegar stjórnun og hins vegar stefnumótun . Einnig las ég litla bók eftir Peter Drucker sem heitir Managing Oneself , “ segir Finnur sem jafnframt nefnir öðruvísi fræðiefni . „ Síðasta vetur uppgötvaði ég síðan nýja leið , sem er kennsla eða nokkurs konar fyrirlestrar á netinu , svokölluð meistaranámskeið . Þar hef ég keypt aðgang að efni sem er á mjög breiðu sviði og ég hef ótrúlega gaman af . Síðast horfði ég á Bob Iger , forstjóra Disney segja frá eigin reynslu , hvernig hann stjórnar og hvaða ráð hann gefur stjórnendum . Þar er líka fullt af efni sem tengist áhugamálum mínum , eins og um ýmsa tónlistarmenn , ljósmyndara og flott matreiðslufólk . Mér finnst gott að einblína ekki á mitt fag , heldur sækja þekkingu sem víðast og í efni sem mér finnst fjölbreytt , skemmtilegt og áhugavert . Lærdómurinn kemur ekki bara úr fagbókum . “ Picasso , tækni og einræði Sigurður Hannesson , framkvæmdastjóri Samtaka iðnaðarins , las nýverið minnisbók nafna síns Pálssonar sem varð á vegi hans . „ Sigurður rifjar meðal annars upp árin eftir stúdentspróf og segir á einstaklega myndrænan og skemmtilegan hátt frá veru sinni í Frakklandi seint á sjöunda áratug síðustu aldar , “ segir Sigurður um Minnisbók Sigurðar Pálssonar . „ Hinn lifandi stíll höfundar heldur manni við efnið og veitir innblástur jafnt sem kærkomna hvíld frá hversdaglegu amstri . Í bókinni segir einnig frá áhugaverðum kynnum seinni eiginkonu listmálarans Picasso , Jaqueline Picasso , og þeirra hjóna Sigurðar og Kristínar . “ Þegar bókin The Fourth Industrial Revolution eftir Klaus Schwab , stofnanda Alþjóðaviðskiptaráðsins ( e. World Economic Forum ) kom út vakti hún það mikla athygli að hún bjó til nýtt hugtak sem náð hefur fótfestu í almennri umræðu . „ Bókin fjallar um þær tækniframfarir sem nú eiga sér stað og þær umbreytingar sem þessar framfarir geta valdið . Tæknin sjálf er heillandi og margþætt , snýst um sjálfvirknivæðingu , gagnagnótt og gervigreind svo eitthvað sé nefnt og hagnýtingar þess í daglegu lífi , “ segir Sigurður og telur upp dæmi eins og deilihagkerfið og að skynjarar , eins og snjallúr , safna gögnum sem vinna má úr á ýmsan hátt . „ Þetta felur í sér áskoranir fyrir fyrirtæki sem þurfa að bregðast við til þess að dragast ekki aftur úr í samkeppni og fyrir stjórnvöld sem þurfa að tryggja að regluverkið haldi í við þróunina . Einnig mun þetta hafa áhrif á almenning þar sem störf munu breytast heilmikið á næstu árum og áratugum . “ Loks nefnir Sigurður bókina On Tyranny – Twenty Lessons from the Twentieth Century eftir Timothy Snyder . „ Bókin hefur verið þýdd og gefin út á íslensku undir heitinu Um harðstjórn – tuttugu lærdómar sem draga má af tuttugustu öldinni . Harðræði í ýmsum myndum hefur stungið upp kollinum með reglubundnu millibili . Mannkynssagan er heillandi og af henni má sannarlega læra margt , ekki síst hvaða hættur þarf að forðast og hvernig mætti gera það . “ Nánar má lesa um málið í Viðskiptablaðinu . Áskrifendur geta nálgast blaðið undir Tölublöð , aðrir geta gerst áskrifendur hér .